Fostul lider mondial a jucat un singur meci de la revenirea în competiții după suspendarea pentru dopaj. Imediat după ce TAS i-a redus pedeapsa, ea a anunțat că principalele sale obiective sunt participarea la Jocurile Olimpice și la French Open.
În ciuda faptului că a câștigat Roland Garros în 2018 și a mai jucat două finale, mulți au fost sceptici că Simona Halep va primi wild card pentru ediția din acest an. Iar acest lucru a fost confirmat de organizatori care au publicat lista invitațiilor, iar pe ea nu se află și românca.
Într-un comunicat apărut pe site-ul oficial al turneului de Grand Slam, directorul turneului, Amelie Mauresmo, și președintele Federației Franceze de Tenis, Gilles Moretton, au anunțat numele celor 8 jucătoare care au primit wild card.
Așa cum au făcut în ultimii ani, organizatorii de la Roland Garros au acordat 6 invitații către jucătoare din Franța. Alize Cornet, Fiona Ferro, Elsa Jacquemot, Kristina Mladenovic, Chloe Paquet și Jessika Ponchet sunt norocoasele care se vor afla pe tabloul principal.
Celelalte două invitații au mers către federațiile din Australia și SUA în baza parteneriatului care oferă Franței câte un wild card la Australian Open și US Open. Astfel, beneficiare în acest an la Roland Garros au fost Ajla Tomljanovic și Sachia Vickery.
În absența Simonei Halep, România va fi reprezentată de 4 jucătoare pe tabloul principal de la Roland Garros. Este vorba de Sorana Cîrstea, Irina Begu, Ana Bogdan și Jaqueline Cristian.
O situație similară este și pe tabloul masculin, acolo unde invitații au primit francezii Terence Atmane, Richard Gasquet, Pierre-Hugues Herbert, Harold Mayot, Giovanni Mpetshi Perricard și Alexandre Muller, americanul Nicolas Moreno de Alboran și australianul Adam Walton.
În această săptămână, Simona Halep joacă în premieră la un turneu de mai mică anvergură de la Paris. Ea a primit un wild card la Trophee Clarins, o competiție dotată cu premii în valoare de 100.000 de euro.
Românca ar fi trebuit să joace marți, 14 mai, în primul tur, împotriva sportivei McCartney Kessler din SUA, însă partida a fost amânată pentru miercuri, 15 mai, din cauza ploii care s-a abătut asupra capitalei Franței.